text: Det danske mixdoublepar Thomas Laybourn og Kamilla Rytter Juhl har aldrig vundet over kineserne Zheng Bo og Gao Ling, og søndagens møde blev heller ikke lykkens gang. I finalen i Super Serie-turneringen Indonesia Open tabte danskerne klart i to sæt med cifrene 14-21, 8-21 til de stærke kinesere, som blandt andet sidste år vandt All England. Der var reel klasseforskel på de to par, selvom danskerne fulgte godt med i begyndelsen af kampen. Laybourn/Juhl førte faktisk 13-12 i første sæt, men gik så fuldstændigt i stå. Blot et point yderligere blev det til i sættet, og den kinesiske overlegenhed fortsatte i andet sæt, hvor danskerne blot kunne følge med til stillingen 6-6. Det klare nederlag fjerner dog ikke indtrykket af en god indsats af det danske par halvanden måned før OL, og de må nu regnes blandt medaljekandidaterne i Beijing. /ritzau/
summary: Thomas Laybourn og nordjyske Kamilla Rytter Juhl tabte søndag klart finalen i Super Serie-turneringen Indonesia Open til kineserne Zheng Bo og Gao Ling.